# JAMHURI YA MUUNGANO WA TANZANIA

## *OFISI YA RAIS*

**TAWALA ZA MIKOA NA SERIKALI ZA MITAA**



|  |  |  |
| --- | --- | --- |
| Mkoa wa Dodoma **Anuwani: REGCOM**  **SIMU:**2324343/2324384  **Baruapepe** ras@dodoma.go.tz  **Nukushi:** 255 026 2320046  **Unapojibu tafadhali taja:** |  | Ofisi ya Mkuu wa Mkoa,  Jengo la Mkapa,  2 Barabara ya Hospitali  S.L.P 914,  **41103** Dodoma. |

**TAARIFA KWA VYOMBO VYA HABARI**

**UBORESHAJI WA DAFTARI LA KUDUMU LA MPIGA KURA KATIKA WILAYA ZA DODOMA, BAHI, KONGWA NA CHAMWINO**

**Septemba 24,2024, Dodoma.** Mkuu wa mkoa wa Dodoma, Mheshimiwa Rosemary Senyamule anatangaza rasmi uboreshaji wa daftari la kudumu la mpiga kura utakaofanyika kuanzia tarehe 25 Septemba 2024 hadi tarehe 01 Oktoba 2024.

Uboreshaji huu ni sehemu muhimu ya mchakato wa uchaguzi na utahusisha kurekebisha taarifa,uandikishaji wa wapiga kura wapya na kuwaondoa kwenye daftari waliokosa sifa,mfano waliofariki au waliofungwa kifungo cha zaidi ya miezi sita ,lengo ni kuhakikisha kuwa wapiga kura wote wanaweza kujiandikisha na kuhakiki taarifa zao.Ni muhimu kwa wapiga kura kuhakikisha kuwa wana taarifa sahihi ili waweze kutimiza haki yao ya Kikatiba katika uchaguzi ujao wa mwaka 2025.

Dodoma inakadiriwa kuwa na wapigakura 1,777,834, kati ya hao, wamo ambao hawajawahi kujiandikisha,idadi yao hawa inakadiriwa kuwa 845,976.Hili ni kundi kubwa, na ni kundi muhimu sana, hivyo Mhe. Mkuu wa Mkoa anawasihi wajitokeze, kujiandikisha.

Vituo vitakavyotumika katika uboreshaji ni majengo ya Umma kama vile Ofisi za Watendaji wa Kata, Ofisi za Watendaji wa Mitaa, Ofisi za Wenyeviti wa Vijiji,Ofisi za Wenyeviti wa Vitongoji na Shule,katika maeneo ambayo hakuna majengo ya Umma,vituo vimeshatengwa,na vimewekwa alama ili Wananchi waweze kuvitambua.Idadi ya vituo ni kama ifuatavyo; Wilaya ya Dodoma vituo 429, Bahi vituo 191, Kongwa vituo 229, Chamwino vituo 805.

Wanaohusika katika zoezi hili ni wananchi ambao: -


* Wametimiza umri wa miaka 18 na kuendelea.
* Watakaotimiza miaka 18 kabla ya tarehe ya uchaguzi mkuu wa mwaka 2025.
* Waliojiandikisha awali, na wamehama kata au jimbo moja kwenda jingine.
* Waliopoteza sifa, mfano waliofariki kuondolewa kwenye daftari.
* Wenye taarifa zilizokosewa wakati wa uandikishaji, na
* Waliopoteza au kadi zao kuharibika.

Mhe. Mkuu wa Mkoa anasisitiza umuhimu wa mchakato huu na anawahimiza Wananchi,kujitokeza kwa wingi.Vituo vya kujiandikisha vitakuwa wazi kuanzia saa 2:00 asubuhi hadi saa 12:00 jioni.Baada ya saa 12:00 jioni,Wananchi ambao watakuwa bado hawajahudumiwa wataendelea kupata huduma mpaka watakapokwisha.Aidha anatoa rai kwa Wananchi kujitokeza mapema, wasisubiri siku ya mwisho,kwani siku zilizopangwa hazitaongezwa.

Tunatarajia ushirikiano wenu wana habari, katika kuhakikisha mchakato huu unafanikiwa.

***‘‘Kujiandikisha kuwa mpiga kura ni msingi wa uchaguzi bora’’****.*

Imetolewa na;



Francisca F. Mselemo

**KAIMU MKUU WA KITENGO CHA MAWASILIANO SERIKALINI**

**OFISI YA MKUU WA MKOA WA DODOMA.**